വീട് നിര്മ്മിക്കാന് പൊട്ടിച്ച പാറകള് നീക്കം ചെയ്യാന് കൈക്കൂലി രാമപുരത്ത് ഗ്രേഡ് എഎസ്ഐ പിടിയില് കോട്ടയം: രാമപുരം സ്റ്റേഷനിലെ ഗ്രേഡ് എഎസ്ഐയെ കൈക്കൂലി വാങ്ങുന്നതിനിടെ വിജിലന്സ് പിടികൂടി. പെരുവ സ്വദേശി ബിജു കെ.ജെ ആണ് അറസ്റ്റിലായത്. രാമപുരം സ്വദേശിക്ക് വീട് നിര്മ്മിക്കാന് പൊട്ടിച്ച പാറകള് നീക്കം ചെയ്യാന് അയ്യായിരം രൂപ കൈക്കൂലി വാങ്ങുന്നതിനിടെയാണ് പിടിയിലായത്. രാമപുരം സ്വദേശിയുടെ സ്വന്തം സ്ഥലത്ത് വീട് നിര്മ്മിക്കുന്നതിനായി പാറപൊട്ടിക്കുന്നതിന് മൈനിംഗ് ആന്ഡ് ജിയോളജി വകുപ്പിന്റെ പാസ് ലഭിച്ചിരുന്നു. പൊട്ടിച്ച പാറ കൊവിഡ് കാലയളവില് സ്ഥലം കണ്ടെയ്ന്മെന്റ് സോണ് ആയതിനാല് പാസിന്റെ കാലാവധിക്കുള്ളില് നീക്കം ചെയ്യാന് സാധിച്ചിരുന്നില്ല. ഇതേ തുടര്ന്ന് പാറ നീക്കം ചെയ്യുന്നതിന് രാമപുരം പൊലീസ് സ്റ്റേഷനില് അപേക്ഷ സമര്പ്പിച്ചു. തുടര്ന്ന് പൊലീസ് ബുദ്ധിമുട്ടക്കാതെ നോക്കികൊള്ളാമെന്ന് വാഗ്ദാനം ചെയ്തു ബിജു പരാതിക്കാരനെ സമീപിക്കുകയായിരുന്നു. തുടര്ന്നു ബിജു കെ. ജെ ആദ്യം ആഗസ്റ്റ് 19 ന് 3,000 രൂപ കൈക്കൂലി വാങ്ങി. തുടര്ന്നു, അയ്യായിരം രൂപ വീണ്ടും കൈക്കൂലിയായി ആവശ്യപ്പെട്ടു. ഇതേ തുടര്ന്നു രാമപുരം സ്വദേശി വിജിലന്സ് ആന്റ് ആന്റി കറപ്ഷന് ബ്യൂറോ, കിഴക്കന് മേഖല, കോട്ടയം പൊലീസ് സൂപ്രണ്ട് വി. ജി. വിനോദ്കുമാറിന് പരാതി നല്കി. തുടര്ന്നാണ് ഗ്രേഡ് എഎസ്ഐ പിടിയിലാകുന്നത്.